
asama at kakapit-bisig ng nakikibakang sambayanang 

Pilipino, mahigpit na nakikiisa at taas-kamaong 
nagpupugay ang Partido sa Timog Katagalugan sa Bagong 
Hukbong Bayan at sa pagdiriwang ng maningning na ika- 
53 anibersaryo ng pagkakatatag nito. Pinagpupugayan ng 
Partido ang lahat ng mga Pulang kumander at mandirigma, 
mga kasapi ng mga rebolusyonaryong organisasyon ng 
masang anakpawis, mga organo ng Pulang kapangyarihang 
pampulitika ng mamamayan sa mga larangang gerilya 
at sa lahat ng mga positibong pwersa't kaalyado ng 
rebolusyon. Sama-sama nating ipagdiwang ang dakilang 
araw na ito na puno ng rebolusyonaryong optimismo na 
pangibabawan ang mga balakid at kahirapan at dalhin ang 
rebolusyonaryong armadong pakikibaka sa bago at mas 
mataas na antas at yugto. 


Ating gunitain ang magiting na alaala at 
dakilang buhay ng mga martir ng rebolusyon na 
walang pag-iimbot na inialay ang kanilang buhay 
para sa matayog na simulain ng pambansang 
demokrasya at sosyalismo. Iginagawad ng KRTK 
ang natatanging parangal kina Ka Oris (Jorge 
Madlos), Ka Nars (Julius Giron), Ka Jude/Bok 
(Menandro Villanueva), Ka Manlimbasog /Susing 
(Antonio Cabanatan), Ka Plebe/Fiel (Eugenia 
Magpantay), Ka Omar/Badul (Abdias Guadiana), 
Ka Boy (Agaton Topacio), Ka Yuni (Rosalino 
Canubas), Ka Randall Echanis at Ka Fidel Agcaoili 
at sa lahat na naglingkod para isulong hanggang 
sa tagumpay ang bagong demokratikong 
rebolusyon ng bayan sa Pilipinas. 


Pinakamataas na parangal ang iginagawad 
sa lahat ng mga bayani at martir ng rebolusyon 
sa Timog Katagalugan. Partikular sa nakaraang 
dalawang taon, pinagpupugayan ng KRTK ang 
mga martir na kagawad ng namumunong komite 
sa rehiyon na sina Ka Monte (Ermin Bellen), Ka 
Eboy/Nato (Bonifacio Magramo), Ka Tenan (Mario 
Caraig), Ka Rise (Charity Difio) at Ka Bernie (Lowel 
Riza Mendoza). Hindi masusukat ni matatawaran 
ang kanilang naging ambag sa mga pagsulong ng 
rebolusyon sa Timog Katagalugan. 


Panatilihin nating buhay ang diwa at alaala ng 
mga martir ng Palawan na sina Ka Naya (Andrea 
Rosal), Ka Selnon (Noli Siasico), Ka Orya/Lemon 
(Rona Jane Manalo), Antonio Molina, Ka RG (Jay- 
ar Sento) at Ka Azumi (Remil Padilla Rodriguez), 
mga martir ng Rizal na sina Ka Pancho (Jose 
Villahermosa), Lucio “Bisaya” Simporoso, Ka Cely 
(Noel “Bai” Levanta), Wesley Obmerga, Vilma 
Salabao, Carlito Simon, Jonathan Alberga at Niko 
Alberga: mga martir ng Sierra Madre/Laguna- 

Quezon na sina Ka Termo (Dioscorro Cello), Ka 
Omar (Alex Perdeguerra), Ka Danny (Reynaldo 
Masinas), Ka Warly (Emenirito Pinza), Ka Mefialy/ 
Bfar (Romy Candor), Ka Billy (Cristina Estocado) 
at Ka Omar (Cristopher Buton), mga martir ng 
South Quezon-Bondoc Peninsula na sina Ka 
Marwin (Ronel Batarlo), Ka Resty (Eduardo 
Torrenueva), Ka Eleven (Fernando Anda Jr.) at Ka 
Goma (Roderick Sinas): martir ng Batangas na si 
Ka Reniel (Edrian Baez), mga martir ng Mindoro 
na sina Ka Farah (Lorelyn Saligumba), Ka Poldo 
(Dario Almonte), Ka Jake/Morgan (Reagan dela 
Calsada), Ka Analyn (Irene Yam-ay), Ka Jimer 
(Kook Mabugay), Ka Geron/Guiller (Elvis Celis), Ka 
Pia (Justine Vargas), Ka Kira (Queenie Daraman), 
Ka Edson (Cherry Velasco), Ka Nick (Felimon 
Carabido), Ka Pado (Romar Orosa), Ka Noni 
(Nonoy Ambad), Ka Zander (Junior Mercado), Ka 
Wally (Mervin Malucon), Ka Gabi (Lito Buyayao 
Mogmog), Ka 25 (Rodel Panado Delos Santos), 
Ka Eldon (Banong Bandayan), Ka Jorel (Elmar 
Morillo), Ka Brian (Jason Tuberos Merciales) at 
Ka Alwyn: at ng pinakahuling martir ng Polillo, 
Hilagang Quezon na si Ka Facio (Kevin Castro). 


Gawin nating inspirasyon at huwaran ang 
kanilang mapagsakripisyong buhay. Papag- 
alabin natin sa ating mga puso at isipan ang 
kanilang kagitingan at kawalang-takot sa 
ultimong sakripisyo. Dakila ang kanilang buhay 
na inialay para sa interes ng masang api't 
pinagsasamantalahan at sa paglilingkod sa 
sambayanan. 


Buo ang kapasyahan ng mga rebolusyonaryong 
Pilipino na isulong ang demokratikong 
rebolusyon ng bayan na pinamumunuan ng PKP 
hanggang sa tagumpay. Sinusuportahan nila 
ang inilulunsad na matagalang digmang bayan 
ng Bagong Hukbong Bayan. Ang kronikong krisis 
ng malakolonyal at malapyudal na sistemang 
panlipunang sa Pilipinas ang lumilikha ng 
permanenteng kundisyon para magrebolusyon 
ang mamamayan at hangaring ibagsak ang 
naghaharing malalaking burgesyang kumprador, 
asendero at mga galamay nilang burukratang 
kapitalista. 


Ang pamalagiang rebolusyonaryong 
sitwasyon na umiiral sa Pilipinas ang obhetibong 
salik sa paglaki at paglakas ng BHB mula sa 
pinagsimulang 65 na Pulang kumander at 
mandirigma na nasasandatahan lamang ng 35 
armas at 9 na ripleng awtomatik nang itinatag 
ito sa ikalawang distrito ng Tarlac noong Marso 


29 MARSO 2022 


29 MARSO 2022 


29, 1969. Ngayon, malayung-malayo na sa 
pinagsimulan ang BHB. Nakalatag ang mga de- 
ripleng kumpanya at platun nito sa mahigit na 100 
sona at larangang gerilya sa 74 ng 81 probinsya ng 
bansa. 


Samantala, ibayong mas masahol ang 
sistemikong krisis ng kapitalismo sa buong 
mundo. Higit pang sumadsad ang dati nang 
nasa matagalang resesyon at depresyon na mga 
ekonomiya sa mga bansang industriyalisado, 
bagong nag-iindustriyalisa at mahihirap na 
bansang nasa Ikatlong Daigdig bunsod ng 
kapitalistang krisis ng labis na produksyon, 
papataas na pinansyalisasyon at labis na 
pagkaganid sa tubo ng monopolyong burgesya at 
mga oligarkiya sa pinansya. Ganito ang kalagayan 
nang tumama at manalasa ang pandemyang 
Covid-19 na halos lumumpo at nagparalisa sa 
buong ekonomiya ng mundo. Pinasiklab nito ang 
panglipunang ligalig, gahiganteng mga protesta't 
demonstrasyon ng proletaryado at mamamayan 
sa iba't ibang panig ng daigdig. 


Nahaharap ngayon ang buong mundo sa 
panibagong pandaigdig na kaguluhan resulta ng 
gera at pananalakay ng Russia sa Ukraine. Ang 
gerang ito ay inudyukan at kulminasyon ng 
tuluy-tuloy na pasilangang pagpapalawak ng 
US at NATO (North Atlantic Treaty Organization)! 
hanggang sa tarangkahan ng mga bansang 
nakapalibot sa  Russia--isang proseso na 
nagsimula pa noong dekada 1990 pagkaraang 


- Na 
PEMPLE'S 
ARMY 


gumuho ang dating Unyon Sobyet at napatalsik 
ng mga protesta't pag-aalsang bayan ang mga 
rebisyunistang rehimen na kabilang sa Warsaw 
Pact?. 


Malinaw ang kagyat na panganib at banta 
sa mamamayan ng daigdig na lumigwak ang 
gerang ito sa labas ng hangganan ng Ukraine 
o mauwi sa isang limitadong gerang proxy sa 
pagitan ng US at NATO sa isang panig, at Russia 
sa kabilang panig. Higit na magiging malawak, 
malalim at matagalan ang epekto nito sa mabilis 
na pagsahol ng krisis ng pandaigdigang sistema 
ng monopolyo-kapitalismo at sa mga ekonomiya 
na sinalanta ng pandemyang Covid-19. 


Sa Pilipinas, higit na paborable ang kalagayan 
para sa pagsulong ng rebolusyon. Hindi na 
matiis ng mamamayang Pilipino ang grabeng 
pahirap, brutalidad at pagsasamantala ng 
rehimeng Duterte at ng lokal na naghaharing 
malalaking burgesyang kumprador, asendero 
at mga burukratang kapitalista. 8 Marubdob 
na naghahangad ang malawak na masang 
anakpawis ng tunay na panlipunang pagbabago 
at hustisyang panlipunan. Paparami sa kanila 
ang naghahanap ng radikal na solusyon sa 
isinusulong na armadong pakikibaka ng PKP at 
Bagong Hukbong Bayan. Malaki ang hamon 
sa Partido, Hukbo at mga rebolusyonaryong 
Pilipino na pamunuan ang masa at ilunsad 
ang mga opensiba sa lahat ng aspeto ng 
rebolusyonaryong gawain. 


1 Ang NATO o North Atlantic Treaty Organization na tinatawag ding North Atlantic Alliance ay isang alyansang 
militar ng 28 bansa sa Europa at ng dalawang bansa sa North America (US at Canada) na itinatag matapos ang 
World War Il sa pamamagitan ng isang tratado noong Abril 9, 1949. 


2 Isang tratado para sa mutwal na depensa ng mga bansang nakapaloob sa bloke ng Unyon Sobyet sa panahon 
ng Cold War bilang panapat sa alyansang militar ng NATO na nasa pamumuno ng US. Kabilang sa Warsaw Pact 
ang walong bansang kasapi nito: Unyon Sobyet, Albania, Poland, Czechoslovakia, Hungary, Bulgaria, Romania at 


German Democratic Republic. 

I. Malubhang krisis ng imperyalismo ang ugat ng pagsiklab ng 


gera sa Ukraine 


W23 kasing talim ang pag-igting ng lahat ng mayor na kontradiksyon sa pandaigdigang kapitalistang 
sistema. Ang mga ito ay sa pagitan ng masugid na magkaribal na imperyalistang US at China, sa pagitan ng 
mga tradisyunal at bagong mga imperyalistang kapangyarihan, sa pagitan ng mga imperyalistang kapangyarihan 
at aping mga mamamayan at sambayanan, sa pagitan ng mga imperyalistang kapangyarihan at mga estadong 
naggigiit ng pambansang kasarinlan at sosyalistang aspirasyon, at sa pagitan ng monopolyong burgesya at ng 
proletaryado sa mga imperyalistang bansa”. 

Sa. pagpasok ng dalawang bagong 
imperyalistang kapangyarihan sa lumang sirkulo 
ng mga imperyalista, lalong pinag-ibayo ang 
krisis ng labis na produksyon at mga inter- 
imperyalistang kontradiksyon... Mas malubha 
kaysa dati ang krisis ng pandaigdigang sistemang 
kapitalista. Sa pagkadagdag ng Russia at China, 
mas tumalim at mabilis sumiklab ang mga 
kontradiksyon sa hanay ng mga imperyalistang 
kapangyarihan. 


Mula sa pagiging malapit na magkaalyado 
sa pagtataguyod ng neoliberal na patakaran ng 
imperyalistang globalisasyon, naging masugid na 
magkaribal ang US at China para sa dominasyon 
ng daigdig matapos mapansin ng US ang 
estratehikong pagdausdos nito noong ikalawang 
dekada ng ika-21 siglo at ang estratehikong 
paglakas naman ng ekonomiya at kapabilidad- 
militar ng China. 


Samantala, napanatili ng Russia ang katayuan 
bilang mayor na nuclear superpower kahit 
matapos gumuho ang Unyon Sobyet noong 1991 
at nagbagsakan ang mga rebisyunistang rehimen 
sa ilalim ng Warsaw Pact. At kahit natapos na 
ang Cold War sa pagitan ng US at dating Unyon 
Sobyet, sinamantala ng US at NATO ang paghina 
ng Russia para magpalawak pasilangan, mag-upat 
ng mga kaguluhang sibil sa mga rebisyunistang 
bansa na kabilang sa dating Warsaw Pact upang 
sipain ang mga naghaharing rebisyunistang 
partido. Sinulsulan ng US at NATO ang mga 
kaguluhan at mga gerang sibil at etniko sa mga 
bansa sa Balkan”, naglunsad ng gerang agresyon 


sa Yugoslavia at pinaypayan ang paglakas ng 
sosyal-sobinismo”, etnosentrismo” at jingoismo” 
upang pahinain at pagwatak-watakin ang 
dating Federal Republic of Yugoslavia sa pitong 
nagsasariling mga bansa--Croatia, Bosnia at 
Herzegovina, Serbia, Montenegro, Macedonia, 
Slovenia at Kosovo. 


Ang pasilangang pagpapalawak ng US at 
NATO hanggang sa tarangkahan ng Russia ang 
ikalimang bugso na ng hegemonyang ekspansyon 
nito sapul dekada 1990. Sa pagtatapos ng Cold 
War, kusang nilansag ng Russia ang Warsaw Pact 
sa ilalim ng kasunduang Minsk ng 1991 kapalit 
ng garantiya na hindi magpapalawak ang US at 
NATO sa Silangang Europa. Subalit sa panahon 
ni Bill Clinton, inimbitahan nito ang Poland, Czech 
Republic at Hungary na sumama sa alyansa at 
noong 1998 inaprubahan ng Senado ng US ang 
pagdaragdag sa tatlong bansang ito sa NATO. 


Sa kabila ng pag-aalma ng Russia, 
ipinagpatuloy ng US at NATO ang agresibong 
pagpapalawak sa tatlong Baltic Republic ng 
Estonia, Latvia at Lithuania--mga republikang 
dating nasa saklaw ng impluwensya ng Russia at 
kagyat na nasa loob ng mismong tarangkahan ng 
sonang pangseguridad ng Russia. Patuloy pang 
gumawa ng probokasyon ang US sa panahon 
ni George W. Bush nang isara ang kasunduan 
sa gubyernong Romania at Bulgaria hinggil sa 
rigodon ng mga tropang US at NATO sa mga base 
militar ng mga bansang ito. 


Ang pakikialam ng gubyernong Obama sa 
panloob na usaping pampulitika sa Ukraine 


3 Jose Maria Sison, “On the Communist Party of the Philippines and the People's Democratic Revolution,” 


Disyembre 26, 2021. 


4 Binubuo ang Balkan Peninsula ng mga bansang Yugoslavia, Albania, Bulgaria at Romania. Sa pagkalusaw 
ng Yugoslavia noong Hunyo 1991, nakabilang na dito ang Croatia, Bosnia at Herzegovina, Serbia, Montenegro, 


Macedonia, Slovenia at Kosovo. 


5 Agresibo o panatikong patriyotismo, partikular sa panahon ng gera, sa pagsuporta sa sariling bansa. 
6 Ang tendensyang unawain ang ibang kultura alinsunod sa dating mga pag-unawa at sa punto de bista ng 


sariling tradisyon o etnikong kultura. 


7 Sukdulang patriyotismo o agresibong nasyunalismo na nasasalamin sa mapandigmang patakarang panlabas. 

noong 2013 at 2014 para tulungan ang mga 
demonstrador na patalsikin sa isang kudeta 
si Viktor Yanukovych, ang halal na pangulo 
ng Ukraine na panig sa Russia ang lumagot sa 
pisi ng pagtitimpi ni Putin. Matapos manalo 
sa referendum noong 2014 ang popular na 
kagustuhan ng mga taga-Crimea na humiwalay 
sa Ukraine at sumanib sa Russia, nagpadala ng 
tropa ang Russia sa Crimea para ipagtanggol 
ito laban sa pananalakay ng hukbo ng 
Ukraine. Sinuportahan din ng Russia mula sa 
pananalakay ng pasistang naghahari sa Ukraine 
ang mga separatistang pwersa ng Donetsk at 
Luhansk sa Donbas na mayorya ng populasyon 
ay mga Ruso at nagdeklara ng kasarinlan at 
paghihiwalay sa Ukraine. Labis na ikinagalit 
ni Putin ang di pagpapatupad ng US at Ukraine 
sa dalawang pinakamahalagang nilalaman ng 
kasunduang Minsk Il ng 2015--ang pagkilala sa 
awtonomiya ng Donbas at pagtigil sa pasilangang 
pagpapalawak ng NATO--bilang garantiya sa 
pagkakaroon ng kapayapaan. 


Tuwirang binabantaan ng sunud-sunod na 
bugso ng papalawak pasilangan ng US at NATO 
ang seguridad ng Russia at sinisira ang garantiya 
ng mutwal na seguridad sa hangganan ng mga 
bansa sa Silangang Europa. Sa kanilang planong 
ipaloob ang Georgia at Ukraine sa NATO, nais 
palibutan ng mga base militar ng US at NATO 
ang hangganang nakaharap sa Russia. 8B Sa 
ganitong paraan, maidideploy ng US at NATO 
ang mga misayl na nakatutok sa Russia. 


Sa sulsol ng US, ibayong inuudyukan nito ang 
mga kaalyadong bansa sa NATO na mang-upat ng 


komprontasyon sa Russia at pinapaypayan ang 
minanupakturang multo na banta ang Russia 
sa seguridad ng NATO at sa mga Kanluraning 
demokrasya. Nasa likod ng imbing layunin ng 
US na permanenteng lumikha ng kaguluhan 
upang tuluy-tuloy na palakasin ang produksyon 
at pagbebenta ng armas at makinabang ang 
sariling dambuhalang industriyang militar 
na naapektuhan sa pagkatalo ng US sa gera 
sa Afghanistan. Dahil sa nilikhang krisis sa 
Ukraine, naisara ng US ang USS6 bilyong 
kontrata ng pagbebenta ng 250 Abrams tank 
sa Poland. Bukod pa ito sa USS6.5 bilyong 
kontrata sa pagbili ng 32 F-35 fighter plane 
at iba pang kasunduan sa pagbili ng mobile 
rocket artillery systems sa US. Umabot na sa 
mahigit USS1 bilyon ang ayudang militar ng US 
sa Ukraine para palakasin ang depensa nito at 
may panibagong alokasyon na USS800 milyon 
ng ayudang militar ang US sa Ukraine nang 
sumiklab ang gera. Sa isang pahayag ni Senador 
Kevin McCarthy (R-California), kanyang sinabi 
na kung naipadala sa Ukraine ang kalahati man 
lamang ng mga armas at kagamitang militar na 
iniwan sa Afghanistan dahil sa pagmamadaling 
lisanin ito ng tropang Amerikano, disin sana ay 
may matatanggap pang kabayaran ang US mula 
sa gubyernong Zelensky. 


Ang kasalukuyang gera at pananalakay ng 
Russia sa Ukraine ang rurok ng serye ng mga 
probokasyon ng US at NATO sa Russia. Ang 
paggigirian at paligsahan ng mga tradisyunal 
at bagong imperyalistang B8Bkapangyarihan 
ay ibinunsod ng kumikitid na teritoryo at 

impluwensya, pinagkukunan ng hilaw na 
materyal at murang lakas paggawa, at larangan 
ng pamumuhunan. Sa pamamagitan ng 
muling paghahati ng mundo sa pagitan ng mga 
magkakaribal na imperyalista, nais nilang lutasin 
ang kronikong krisis ng labis na produksyon at 
ang pangkalahatang pagbagsak ng tantos ng 
tubo at matagalang depresyon ng pandaigdigang 
ekonomiya na higit pang sumadsad at sinalanta 
ng pandemyang Covid-19. 


Parehong pinagnanasaan ng US at ng Russia 
ang Ukraine. Sinusuplayan ng Ukraine ang US 
ng mahigit sa 9096 ng pangangailangan nitong 
semiconductor-grade neon. Mahalaga ang 
semiconductor-grade neon sa pagpoproseso ng 
microchips. Dagdag pa, sinusuplayan naman ng 
Russia ang US ng 3596 ng pangangailangan nito ng 
palladium, isang rare earth metal na ginagamit 
sa paglikha ng mga semiconductor. Nakatakdang 
sirain ng gera ang supply chain ng dati nang 
kapos na suplay ng semiconductor at computer 
chips na kailangang-kailangan sa pagdebelop ng 
teknolohiya sa artificial intelligence para sa iba't 
ibang aplikasyon lalo sa produksyon ng mataas 
na teknolohiyang militar at armas. 


Sa isang banda, nagmumula sa Russia ang 
mahigit 4096 ng pangangailangang natural gas 
ng EU kung saan ang 555 nito ay napupunta sa 
Germany na pinakamalaking ekonomiya sa EU. 
Pinakamalaking suplayer din ang Russia ng crude 
oil at solid fossil fuel sa EU. Malakas na umaasa 
ang Europe sa suplay ng natural gas, krudo at 
produktong petrolyo ng Russia. Sinusuplay ng 
Russia ang apat (4) sa bawat limang (5) bariles 
ng krudo sa Slovakia at dalawang-katlo nito sa 
Poland, Lithuania at Finland.” 8 Nag-iimport 
ang UK at Italy ng 1296 ng krudo at produktong 
petrolyo sa Russia habang 496 naman ang 
Portugal. 


May malawak na konsekwensya sa ekonomiya 
ang pagkaputol o pagkagambala ng suplay 
ng krudo at produktong petrolyo na mga 
pundamental na pangangailangan sa produksyon. 
Ang pagkaputol ng suplay ng natural gas ng Russia 
sa Europe ay may seryosong epekto sa pag-andar 
ng mga industriyang nagpoproseso ng pagkain at 
samu't saring manupaktura. Itutulak ng matalas 
na pagsirit ng presyo ng enerhiya ang mabilis na 
pagtaas ng gastos sa produksyon, presyo ng mga 
bilihin at gastusin ng karaniwang mamamayan. 


Sa pagpasok ng ikawalong araw nang 
sumiklab ang gera sa Ukraine, nagsara sa 


USS116.59 bawat bariles ang presyo ng Brent 
crude oil matapos saglit na lumukso sa USS119 
kada bariles, ang pinakamataas na lebel sapul 
Hulyo 2014. Samantala, lumukso sa mahigit na 
696 tungong USS114.21 ang bawat bariles ng US 
light crude, ang pinakamataas sapul Setyembre 
2013. Sa Europe, ang presyo ng natural gas ay 
pumaimbulog sa paligid ng USS360 bawat bariles 
sa katumbas nitong krudo--isang 6096 paglukso 
sa loob ng isang linggo. Nitong Marso 7, ang 
presyo ng natural gas ay saglit na pumalo sa 
345 euro bawat megawatt-hour na katumbas 
sa USS600 bawat bariles ng krudo. Samantala, 
sumirit sa pinakamataas na USS139 bawat bariles 
ang Brent crude oil. 


Sa ikatlong linggo ng pagsalakay ng Russia sa 
Ukraine, panibagong sumipa ang presyo ng krudo 
sa paligid ng USS130 kada bariles. Tinataya ng 
mga eksperto na mananatili ang abereyds na 
presyo bawat bariles ng krudo sa paligid ng 
USS120 sa buong 2022 at USS100 sa buong 2023. 
Inaasahan din ng pinakamalalaking oil trader 
na aabot ng USS200 bawat bariles ng krudo sa 
pagtatapos ng 2022, ayon sa Financial Times. 


Nagsimula nang maramdaman ng US at Europe 
ang pagbalandra sa pandaigdig na ekonomya ng 
ipinataw nilang sanksyon at parusa sa Russia. Sa 
kabila ng anunsyo ng US at 30 alyadong bansa 
na ilalabas ang 60 milyong bariles mula sa 
nakaimbak na estratehikong reserba para mag- 
istable ang presyo sa pandaigdig na pamilihan 
ng enerhiya, hindi napigilan ang malakas na 
negatibong reaksyon ng pamilihan ng enerhiya 
resulta ng pagsalakay ng Russia sa Ukraine. Kung 
tutuusin, katumbas lamang ng halaga ng 12-araw 
na eksport na enerhiya ng Russia ang 60 milyong 
bariles. 


Sinisikap ng US na gawan ng remedyo 
ang biglang pagliit ng suplay ng krudo at mga 
produktong petrolyo sa daigdig dulot ng ipinataw 
na sanksyon sa Russia. Subalit hindi basta 
madaling punuan ang produksyon ng Russia 
na 7 milyong bariles ng krudo bawat araw at 
ang mawawalang 3 milyong bariles ng krudo 
na isinusuplay ng Russia sa mga bansa sa North 
America at Europe. Kaya naman nagpadala 
si Biden ng mataas na lebel ng delegasyon sa 
Venezuela upang ligawan ang gubyernong Maduro 
na magsuplay ito ng krudo sa Europe sa kabila na 
pinatawan ng US ng sanksyon ang Venezuela at 
pinakana nitong ikudeta ang gubyernong Maduro 
ng maka-Kanang oposisyon at papet nitong si Juan 

# Sapul nang sinalakay ng Russia ang 
Ukraine, nagkamal ng dambuhalang 
ganansya ang mga monopolyo kapitalista 
sa US sa industriya ng langis. Nadagdagan 
ng 1096 tungong 3239 bilyon ang 
pinagsamang net worth ng malalaking 
kapitalistang Amerikano sa nasabing 
industriya. ” 

Guaido. Nagsugo din si Biden ng delegasyon 
sa Saudi Arabia at UAE para kumbinsihing 
magdagdag ng produksyon ng isa pang milyong 
bariles ng krudo kada araw mula sa tinarget na 
produksyon ng OPEC:. Subalit tinanggihan ng 
Saudi Arabia at UAE ang kahilingan ng US at 
nanindigan silang ipagpapatuloy ang antas ng 
produksyon na 400,000 bariles bawat araw na 
itinakda ng OPEC#. 


Samantala, sa pagsasakayan ng mga 
kaalyadong imperyalista sa karwahe ng US na 
patawan ng parusa at sanksyon ang Russia, 
nakikinabang at nagpipiyesta ang mga kumpanya 
ng US sa nilikhang kakapusan ng suplay ng krudo't 
produktong petrolyo at natural gas sa daigdig. 
Sinasamantala ng mga kumpanya ng gas at oil 
ng US ang sitwasyon upang ibenta sa mataas na 
presyo ang shale oil at natural gas sa Europe. 
Sapul nang sinalakay ng Russia ang Ukraine, 
nagkamal ng dambuhalang ganansya ang mga 
monopolyo kapitalista sa US sa industriya ng 
langis. Nadagdagan ng 1096 tungong USS239 
bilyon ang pinagsamang net worth ng malalaking 
kapitalistang Amerikano sa nasabing industriya. 
Sa halip na pataasin ang produksyon ng krudo 
at natural gas sa US upang pababain ang 
pandaigdigang presyo ng naturang produkto, 
pinananatili lamang ng mga kumpanyang ito 
sa dating antas ng produksyon ang kanilang 
operasyon. 


Epekto ng gera sa Ukraine at sanksyon sa 
Russia, biglang matalas na pumaimbulog ang 
dati nang tumataas na pandaigdig na presyo ng 
pagkain nitong 2021 dahil sa mataas na presyo ng 


enerhiya at pagbabago ng klima. Patuloy pang 
gigipitin ang mga prodyuser ng pagkain dahil sa 
pagtaas ng presyo ng mga pangunahing input. 
Mahigit ng sangkapat ng pandaigdig na eksport ng 
trigo (wheat) ay nagmumula sa Ukraine at Russia 
habang ang kalahati ng eksport ng sunflower oil 
ay nagmumula lamang sa Ukraine. Ang dalawang 
kalakal na ito ay may mahalagang gamit sa mga 
produktong pagkain. Pangunahing suplayer 
din ang Russia sa mahahalagang sangkap ng 
fertilizer at ang sanksyon sa pakikipagkalakal sa 
Russia ay may malubhang epekto sa produksyon 
ng pagkain. 


Lumukso naman sa panibagong rekord ng 
pagtaas ang implasyon sa 19 bansa na gumagamit 
ng euro o Eurozone tungong 5.8/6. Tumaas ang 
gastos sa enerhiya sa taunang tantos na 31.796 
pagkaraan ng 28.86 pagtaas noong Enero habang 
ang presyo ng pagkain at alak ay tumaas ng 4.196 
kumpara sa 3.596 nitong Enero. 


Ang implasyon sa Germany ay tumaas 
tungong 5.596 mula sa 5.196 ng Enero habang mas 
mataas ang naitala sa Italy na 6.296 mula 5.196 at 
sumirit naman sa Spain tungong 7.596 mula 6.25. 
Sa France, naitala ang 4.196 na tantos mula 3.3946 
noong Enero. 


Sa kagyat at matagalan, itutulak ng 
pumapaimbulog na presyo ng enerhiya ang 
patuloy na tumataas na implasyon at bumabagsak 
na produksyon dahil sa lilikhaing kakapusan ng 
suplay at pagtumal ng pamilihan ng mga kalakal. 
Magreresulta din ito sa pagtaas ng tantos ng 
interes. Sa dulo, mahuhulog ang pandaigdigang 
sistemang kapitalista sa  istagplasyon--isang 
kundisyon ng patuloy na tumataas na implasyon 
at di lumalagong pandaigdig na ekonomiya. 


Kaya doble ang talim ng anumang parusang 
pang-ekonomiya na ipapataw ng US at mga 
kaalyado nito laban sa Russia at isang bombang 
yayanig at babalandra sa mga ekonomiya ng 
pandaigdigang sistemang kapitalista. Kamakailan, 
nagbabala ang IMF ng seryosong konsekwensya 
sa pandaigdig na ekonomiya ang mataas 
na implasyon, pagkasira sa supply chain at 
instabilidad ng presyo sa gitna ng gera sa Ukraine 


8 Organization of the Petroleum Exporting Countries. Ang OPEC ay isang maluwag na samahan ng mga 
bansang nagluluwas ng langis. Binubuo ito ng 13 bansang kasapi ng OPEC at 10 sa mayor na mga bansang di 
kasapi ng OPEC na nagluluwas ng langis (krudo at produktong petrolyo). Layunin nitong ireguleyt ang suplay 

ng langis upang itakda ang presyo nito sa pandaigdig na pamilihan. Ang 13 kasaping bansa ng OPEC ay ang 
sumusunod: Algeria, Angola, The Republic of Congo, Equatorial Guinea, Gabon, Iran, Iraq, Kuwait, Libya, Nigeria, 
Saudi Arabia, United Arab Emirates, at Venezuela. Ang 10 bansang di kasapi ng OPEC ay ang Russia, Azerbaijan, 
Bahrain, Brunei, Kazakhstan, Malaysia, Mexico, Oman, Sudan at South Sudan. 

at sanksyon sa Russia. Ikinababahala ng IMF 
na ang resulta ng pagbagsak ng mga ekonomiya 
ay maaaring sampung beses na malubha kaysa 
Malaking Depresyon ng 1930. 


Sa pagputok ng gera sa Ukraine, ang 
kontradiksyon sa pagitan ng US at China na dating 
nasa sentro ng inter-imperyalistang kontradiksyon 
ay pansamantalang nalagay sa likuran. 
Pumagitna ang pagsiklab ng kontradiksyon sa 
pagitan ng Russia laban sa mga tradisyunal na 
imperyalistang kapangyarihan (US, UK at EU). 
Gayunman, nagpapatuloy ang maigting na girian 
at pagsusukatan ng lakas ng China kontra sa US 
at mga kaalyadong bansang kasapi ng AUKUS at 
QUAD (Quadrilateral Security Dialogue) upang 
sansalain ang agresibong pagpapalawak ng China 
sa South China Sea at Indo-Pasipiko. 


Gumagawa ng probokasyon ang US laban sa 
China sa patuloy na pag-aarmas sa Taiwan at 
lansakang nilalabag ang “One-China policy” na 
nagtuturing sa Taiwan bilang probinsya ng China. 
Iginigiit ng US ang dominanteng pusisyon sa Indo- 
Pasipiko sa pakikipagsabwatan sa Quadrilateral 
Security Dialogue (US, Japan, Australia at 
India) at sa AUKUS (Australia, UK at US) upang 
matagalang pahinain ang ekonomiya at bawasan 
ang kapabilidad sa pulitika ng China. 


Sa isang banda, nagbubuo din ng sariling 
alyansa ang China sa Russia at sa mga dating 
republikang Sobyet, gayundin sa paparaming 
mga bansa sa pamamagitan ng Shanghai 
Cooperation Organization (SCO), BRICS, Belt and 
Road Initiative (BRI) at Regional Comprehensive 
Economic Partnership (RECEP). 


Ginagamit ng US ang QUAD at AUKUS upang 
igiit ang kalayaan sa paglalayag at pagpapatrulya 
sa himpapawid sa South China Sea gayundin 
sa kahabaan ng Taiwan Strait at East China Sea 
hanggang Yellow Sea sa South Korea. Kung 
sa Silangang Europa ang Ukraine ang ttitis sa 
pagsiklab ng armadong labanan sa pagitan ng 
US at NATO at ng Russia, ang Taiwan naman 
ang titis sa posibleng pagsiklab ng armadong 
komprontasyon sa pagitan ng China at ng US at 
sa mga kaalyado nito sa QUAD at AUKUS sa di 
malayong hinaharap. 


Sa pag-igting ng kontradiksyon sa pagitan ng 
dalawang bagong imperyalistang kapangyarihan 
(China at Russia) at ng mga tradisyunal na 
imperyalista (US, UK, EU, Japan, Australia at 


Canada), lalong pahihirapan ang proletaryado at 
mamamayan ng daigdig ng mabilis na pagsahol ng 
mga kundisyon sa pagsasamantala at pang-aapi. 
Lilikhain ng gera sa Ukraine ang pagkagambala 
sa labis nang banat na supply chain. Tuwirang 
banta ito sa buhay at kabuhayan ng maraming 
mamamayan at ng nagbabadyang humanitarian 
crisis dulot ng pagdagsa ng aabot na sa mahigit 
sa tatlong milyong refugees at mga nadislokang 
sibilyan mula sa Ukraine. Sa partikular, tatamaan 
nito ang limang esensyal na aspeto ng ekonomiya 
sa larangan ng enerhiya, pagkain, transportasyon, 
metal at microchips. 


Ang lumulubhang krisis ng pandaigdigang 
kapitalistang sistema, global warming na likha ng 
monopolyo kapitalismo at ang nagpapatuloy na 
banta ng mga sandatang nukleyar na gugunaw 
sa sangkatauhan at ng iba pang mapamuksang 
sandatang kemikal at biological, ang nag-uudyok 
sa mamamayan na maglunsad ng mga pakikibaka. 
Nagpapatuloy ang mga imperyalistang 
kapangyarihan sa paggamit ng neoliberalismo, 
terorismo ng estado at gerang agresyon laban sa 
mamamayan. Walang ibang mapagpipilian ang 
proletaryado at mamamayan kundi maglunsad 
ng rebolusyon. 


Dapat na harapin at gapiin ng proletaryado at 
mamamayan ng daigdig ang mga imperyalistang 
kapangyarihan dahil sila ang banta sa kaligtasan 
at. mismong pag-iral ng sangkatauhan. 
Kailangang ilunsad nila ang mga anti-imperyalista 
at makauring pakikibaka bilang nasa bag-as ng 
pakikibaka ng mamamayan para sa pambansang 
kasarinlan, demokrasya, ekonomikong pag-unlad 
at katarungang panlipunan. 


Iluluwal ng inter-imperyalistang kontradiksyon 
ang mga paborableng kundisyon sa muling 
pagdaluyong ng mga rebolusyonaryong kilusan 
para sa pambansang pagpapalaya, demokrasya 
at sosyalismo. Sa maraming bansa sa daigdig, 
isinusulong ng proletaryado at mamamayan 
ang malaganap na mga pakikibaka laban sa 
imperyalismo at para sa demokrasya. Maaaring 
maging pasakalye ito sa pagdaluyong ng 
pandaigdigang rebolusyong proletaryo. 


Positibong makikinabang ang rebolusyong 
Pilipino sa paborableng obhetibong kalagayan 
habang kaalinsabay nag-aambag ng ganang 
makakaya sa pagsulong ng anti-imperyalistang 
kilusan at mga kilusan para sa pambansang 
pagpapalaya sa daigdig. 

ll. Masahol at maigting na pagsasamantala at panunupil sa 
gitna ng pagdarahop ng bayan 


a pagtatapos ng anim (6) na taong paghahari ng pasistang rehimeng Duterte, mamanahin ng sambayanang 
Pilipino ang isang bangkarote at wasak na ekonomiya na resulta ng maling pamamahala, kabulukan, 
korapsyon, palyadong mga programa at kriminal na kapabayaan sa paglaban sa pandemyang Covid-19”. 

Sa ilalim ng kamay-na-bakal na paghahari 
ni Duterte, ibayo pang naging masahol at 
malupit ang pagsasamantala at pang-aapi sa 
masa. Inilunsad nito ang madugong gera laban 
sa mahihirap sa ngalan ng pekeng gera laban 
sa iligal na droga na kumitil sa may 30,000 
suspetsadong mga adik at tulak ng droga sa mga 
anti-kriminalidad na operasyon ng mga pulis 
at sa mga inimbentong dahilan na nanlaban. 
Pinakawalan nito ang malupit na gera laban 
sa mga rebolusyonaryo sa ngalan ng “gera 
laban sa terorismo.” (Ginamit nitong sandata 
at binihisan ng pangil ang mga mapanupil na 
batas at programa upang bantaan, gipitin, 
tugisin at paslangin ang mga nire-redtag na mga 
aktibista, progresibo at kritiko sa ngalan ng “anti- 
komunismo.” 


Ipinag-utos ni Duterte ang pagsupil sa 
mga rebolusyonaryo at mga komunista sa 
pamamagitan ng Executive Order No. 70 na 
lumikha sa NTF-ELCAC”.  Nagsabwatan ang 
tatlong sangay ng gubyerno--ang Ehekutibo, 
Lehislatibo at Hudisyal--upang isabatas ang 
mapanupil na Anti-Terror Law (ATL) at likhain 
ang kapwa pasistang kawangis nitong Anti- 
Terror Council (ATC). Masahol pa, binigyan ng 
konstitusyunal na basbas ng reaksyunaryong 
Korte Suprema ang ATL at ATC upang damitan ng 
legalidad ang pasismo at terorismo ng estadong 
malakolonyal at malapyudal. 


Ang rehimeng Duterte ay isang pasista- 
burukratiko-militar na instrumento ng mga 
naghaharing uri sa marahas na panunypil 
sa mamamayan. Nasa tuktok nito ang 
sibilyan-militar na junta--ang NTF-ELCAC na 
nakakapangibabaw sa halal na mga upisyal 
ng reaksyunaryong gubyerno mula pambansa 
hanggang lokal na antas ng burukrasya. Sa bihis 
ng burges na demokratikong palamuti, umiiral 
ang di-deklaradong Batas Militar at tiranya ng 
pangkating Duterte. 


Sa ilalim ng halos anim na taong paghahari ng 
pasistang rehimen, higit na nabaon sa kumunoy 
ng kahirapan ang mamamayan. Nalantad ang 
kainutilan ng rehimeng ito sa palyadong pagharap 
sa pandemyang Covid-19. Kinamumuhian ng 
masa ang lansakang kriminal na kapabayaan 
at pagsalig sa kamay-na-bakal na solusyon 
para sawatain ang paglaganap ng pandemya. 
Nagpatupad ito ng malupit na mga lockdown 
na pinakamahaba sa lahat ng gubyernong 
nagpatupad nito sa mundo. 


Mas masahol pa, sumakay at ginamit na 
dahilan ng rehimen ang pagkontrol sa pandemya 
para isagasa ang mapanupil na kautusan at 
batas laban sa kagustuhan at mga lehitimong 
protesta ng mamamayan. Tinitiktikan ng 
rehimen ang mamamayan sa pagpapatupad ng 
Safe Philippines--isang programa para sa mass 
surveillance ng populasyon gamit ang mga pisikal 
na pamamaraan ng network ng mga CCTV na may 
face recognition at elektronikong paniniktik na 
itinatago sa layunin ng diumanong pagpapanatili 
na kaayusan at kaligtasang publiko. Kamakailan 
lamang ipinasa ng Kongreso ang batas sa sim card 
registration para sa mass surveillance. Nilalabag 
ng batas na ito ang karapatan sa pribasiya ng 
mamamayan. Nais kontrolin at tiktikan ng estado 
ang komunikasyon at aktibidad sa internet ng 
mamamayan. Tunay ang banta at panganib na 
makumpromiso ang pagkikilanlan at iba pang 
pribado't personal na impormasyon ng mga 
indibidwal na mamamayan at gamitin itong 


9 Pangkalahatang pasada lamang ang ginawang trato sa pambansang sitwasyon. Sumangguni sa pahayag ng 
KRTK sa ika-53 anibersaryo ng Partido para sa masaklaw na detalye at pagtalakay. 

sandata ng estado para gipitin at patahimikin ang 
mga kritiko at oposisyon. 


Sa kanayunan, ang pagpapatupad ng mga 
lockdown at paghihigpit ay nakaugnay sa 
pagpapatupad ng malupit at marahas na mga 
operasyong militar upang limitahan ang galaw 
ng populasyon at daloy ng mga pagkain sa mga 
lugar na prayoridad ng kanilang focused military 
operation (FMO). Walang awat na nagsasagawa 
ang mga pasistang kriminal ng mga karumal- 
dumal na krimen at paglabag sa karapatang- 
tao ng mga sibilyan tuwing naglulunsad ito ng 
mga operasyong militar. Walang pakundangang 
nilalabag nito ang internasyunal na tuntunin ng 
Geneva Conventions ng UN na sumasaklaw sa 
mga gera sibil. Nagsasagawa ito ng walang-piling 
panganganyon, pambobomba at pagmasinggan 
mula sa himpapawid upang sapilitang palikasin 
ang mga magsasaka at katutubo. Hinahadlangan 
ng mga mersenaryong AFP at PNP ang pagpasok 
ng rekurso at humanitarian na tulong sa mga 
sinalanta ng kanilang mga operasyong militar. 
Nagpapatupad ito ng curfew at nagtatayo ng 
maraming tsekpoynt upang kontrolin ang galaw 
ng mamamayan. 


Sa kalunsuran, malawakang ipinatupad 
nito ang maramihan at karumal-dumal na 
mga pagpatay sa mga aktibista't progresibo sa 
pamamagitan ng sabayan at sinkronisadong 
operasyong SEMPO tulad ng “Bloody Sunday” sa 
TK noong Marso 7, 2021. Lansakang nakikialam 
ang militar at NTF-ELCAC sa pag-uunyon ng mga 
manggagawa at ginigipit ang mga lider ng mga 
militanteng unyon na sumuko at humiwalay sa 
sentrong unyon at militanteng mga pederasyon. 


Malaking negosyo ng matataas na upisyal 
ng militar ang sapilitang pagpapasurender sa 
mga karaniwang sibilyan na ipinaparadang 
mga sumukong NPA. Sa bawat surrenderee 
na ipiniprisinta nila sa publiko ay kinukubra 
ng mga upisyal militar ang P62,000 pabuya. 
Maraming mga kaso ang paulit-ulit na pagdakip 
at pagpaparadang mga sumurender na NPA 
ang parehong mga tao at sa bawat okasyon, 
tumatabo ng kinulektang pabuya ang mga 
hayop na pasista habang ilang kilong bigas 
at piraso ng cup noodles ang naiuuwi ng mga 
ipinaradang surrenderee. Upang lumikha ng 
ilusyon na nagwawagi ang rehimen sa kanilang 
“kontra-insurhensyang programa” at maramihan 
nang sumusuko ang mga NPA at suporter nito, 
ginagamit ng AFP at PNP ang pamamahagi ng 


relip at tulong sa mga apektado ng pandemya 
at sinalanta ng mga natural na kalamidad upang 
linlangin ang mamamayan at papirmahin silang 
mga sumurender. 


Ang paglakas ng agos ng pasismo at paglitaw 
ng mga organisasyong pasista na itinatayo ng 
NTF-ELCAC ay palatandaan ng napakalubhang 
krisis ng naghaharing sistema. Hindi na ito 
makapaghari sa dating paraan ng liberal-burges 
na mga pagpapanggap. Nagrerekrut ng mga 
panatikong tagasunod ang mga pasista mula 
sa atrasadong seksyon ng populasyon at mga 
anti-sosyal na elemento na madaling silawin ng 
kinang ng salapi at mga pangakong materyal na 
pakinabang. Sinasakyan nila ang popular na mga 
karaingan sa kanilang mga diskurso't retorika 
at humahanap ng pagbabalingan ng kanilang 
masisisi. Paborito nilang tampulan ng sisi ang 
mga komunista, aktibista at mga progresibong 
oposisyon gayundin ang mga kriminal, durogista 
at iba pang latak ng lipunan upang makapagtipon 
ng mga panatikong tagasunod. Sa ganitong 
paraan naitatag ni Ferdinand Marcos Sr. ang 
kanyang diktadurang paghahari. Sa ganito ring 
paraan umakyat sa kapangyarihan si Duterte at 
naitatag ang sariling madugong tiranya. 


Patuloy na nililikha at iniaanak ng bulok 
na sistemang malakolonyal at malapyudal sa 
Pilipinas ang pinakamasamang kundisyon ng 
pagsasamantala at pang-aapi sa mamamayang 
Pilipino. Ito ay isang sistemang pinaghaharian 
ng malalaking burgesyang kumprador, 
asendero at burukratang kapitalista na wala 
pang isang porsyento ng populasyon. Sila 
ang nagsasamantala't nang-aapi sa malaking 
mayorya ng populasyon na binubuo ng masang 
manggagawa, magsasaka, pambansang minorya, 
maralita sa kanayunan at kalunsuran, kababaihan, 
kabataan, mga kawani at mga propesyunal na 
mababa ang kita at ibang saray sa lipunan na nasa 
maliitang produksyon. 


Sa panahon ni Duterte, higit na lumubha 
ang kawalang trabaho at hanapbuhay ng 
mamamayan dahil sa ipinatutupad na mga 
lockdown at walang kapantay na korapsyon. 
Maramihang mga negosyo ang natigil, nalugi't 
napilitang magsara o pansamantalang magtiklop 
ng operasyon. Lumaganap ang kagutuman 
dahil sa pagkawala ng hanapbuhay at trabaho 
ng milyun-milyong mamamayan. 8 Samantala, 
inutil ang gubyerno sa pagbibigay ng tulong 
at subsidyo sa mga nawalan ng trabaho at 

nadisloka ang kabuhayan. Higit pa, kinukurakot 
ng kriminal na gang ni Duterte at mga tiwaling 
upisyal sa gubyerno ang tulong at subsidyong 
para sa mahihirap. 


Sa pinakahuling sarbey ng SWS noong 
Setyembre 2021, 11.9 milyon ang nawalan ng 
hanapbuhay dahil sa pandemya o katumbas ng 
24.896 ng lakas-paggawa sa Pilipinas. Mas lalo 
pang lumubha ang kalidad ng pamumuhay ng 
4096 ng mamamayan, ayon pa sa isang sarbey 
ng SWS noong Disyembre 2021. Mas malaganap 
ang nararanasang kagutuman sa mga maralitang 
komunidad sa kalunsuran at sa mga baryong 
magsasaka't pamayanan ng mga katutubo sa 
kanayunan. 


Malalim na nakabaon ang Pilipinas sa utang. 
Noong ikatlong kwarto ng 2021, ang kabuuang 
utang ng bansa ay umabot na sa P11.92 trilyon 
o 63/4 ng inaasahang GDP (gross domestic 
product) sa buong taon ng 2021. Ito ay halos 
dalawang-katlo (2/3) ng lahat ng kikitain ng 
ekonomiya sa isang taon. Sa inilabas na datos ng 
Bureau of Treasury (BTr), umakyat na sa P12.03 
trilyon ang utang ng bansa nitong Enero 2022: 
ang P8.37 trilyon nito ay binubuo ng panloob na 
utang (69.696) at ang P3.66 trilyon ang bumubuo 
ng dayuhang utang (30.496). Tinataya na sa 
pagbaba ni Duterte sa kapangyarihan sa Hunyo 
2022, lalampasan nito ang P13 trilyon marka ng 
pambansang utang. Nakatakda pang umutang 
nang panibagong P2.2 trilyon ang bansa sa buong 
taon kaya inaasahang aabot na sa panibagong 
rekord na P13.42 trilyon ang pambansang utang 
sa pagtatapos ng 2022. 


Sa lahat ng naging presidente, si Duterte 
ang sugapang mangungutang. Sa nagdaang 
dalawang taon, lumaki ang utang ng bansa 
nang mahigit sa kalahati o 5596, mula 7.7 trilyon 
noong 2019 o 39.696 ng kabuuang P19.5 trilyong 
GDP. Ginawang dahilan ng papalaking utang ang 
gastos ng gubyerno sa pagharap sa pandemyang 
Covid-19 samantalang ayon sa pag-aaral ng 
Ibon Foundation, mula sa kabuuang P5.3 trilyon 
na nautang sa nakaraang dalawang taon, P570 
bilyon lamang ang ginugol ng gubyerno para 
sa Covid Response. Hamak na mas malaki ng 
maraming beses ang ginastos sa imprastruktura 
na P1.8 trilyon at P2.17 trilyon para sa 
pagbabayad ng interes sa utang o debt servicing. 
Para makabayad sa utang, kailangang paulit- 
ulit na mangutang ang gubyerno nang walang 


11 Philippine Statistics Authority 

katapusan. Kailangan ding patuloy na pigain ang 
mamamayan sa pagpataw ng papalaking buwis 
upang punuan ang pagkalugi sa kalakalan at sa 
kapos na badyet ng gubyerno. Sa taong 2021, 
umabot ang depisito sa badyet sa P1.67 trilyon o 
katumbas ng 8.696 ng taunang GDP. 


Sa pagtaas ng pandaigdigang presyo ng 
krudo at mga produktong petrolyo gayundin ng 
mga iniimport na kalakal ng bansa, lumaki ang 
nalugi nito sa kalakalan. Tumaas ng 36.896 
ang binayaran ng Pilipinas sa mga iniimport na 
produkto sa rekord na US510.98 bilyon kumpara 
sa eksport na lumaki lamang ng 6.696 tungong 
USS6.27 bilyon"!. Kaya ang nalugi ng Pilipinas sa 
kalakalan ay umabot sa USS4.71 bilyon noong 
Nobyembre 2021 kumpara sa USS2.14 bilyon ng 
sinundang taon. Kaya kahit ang ipinagmamalaki 
ng Bangko Sentral ng Pilipinas (BSP) na sarplas 
sa balanse ng bayaran na USS1.7 bilyon o 0.4956 
ng GDP nitong 2021 ay nakatakdang mapalis 
sa pagtatapos ng 2022. Sa estimeyt ng ANZ 
Research, ang depisit o pagkalugi ng balanse sa 
bayaran ng Pilipinas sa pagtatapos ng 2022 ay 
aabot ng USS6.7 bilyon (1.696 ng GDP). 


Sa gitna ng pagdarahop ng mamamayan, 
ninanakaw ng kriminal na gang ni Duterte ang 
pondong nakalaan para sa pagsugpo sa Covid-19. 
Bilyun-bilyong pondo ang kinulimbat ng mga 
sindikato sa DOH, DILG, DSWD, DPWH, PS- 
DBM, IATF at NTF-ELCAC. Sa mga nabunyag na 
maanomalyang transaksyon sa gubyerno, laging 
presente ang kamay ng mga galamay ni Duterte. 
Si Duterte mismo at ang nasa maliit nyang sirkulo 
ay lahat may kaduda-dudang koneksyon sa mga 
kriminal at iligal na operasyon. Mula sa isang 
sindikatong grupo na limitado ang operasyon 
sa Davao City, naging isang pambansang 
organisasyon ang Davao Death Squad (DDS) 
nang maging presidente si Duterte. BB Naging 
pinakamalaking kriminal na gang at organisasyon 
ng mga mamamatay-tao ang DDS na imbwelto 
sa mga operasyong gun-for-hire, ismagling ng 
iligal na droga, money laundering, at proteksyon 
ng iligal na mga pasugalan at prostitusyon. 
Ginantimpalaan ni Duterte ng mahahalagang 

katungkulan sa kanyang gubyerno ang mga utak 
at tirador ng DDS tulad ni Bong Go (senador), 
Bato dela Rosa (PNP chief at senador), Isidro 
Lapefia (PDEA, Bureau of Customs at TESDA) at 
Debold Sinas (NCRPO, PNP chief at Malacafiang 
undersecretary) kung magbabanggit ng ilan. 


Sa bisperas ng paglubog ng araw kay Duterte, 
haharapin ng bansa sa Mayo ang maigting na 
paligsahang elektoral sa pagitan ng iba't ibang 
paksyon ng naghaharing-uri na ipipresinta ang 
mga sarili bilang bagong kinatawan na aapi at 
magsasamantala sa mamamayan. 


Sa mga tumatakbong kandidatong presidente 
at bise presidente, ang tambalang Leni-Kiko ang 
kumakatawan sa kredibleng oposisyon laban sa 
tiraniya ni Duterte. May tsansa itong talunin ang 
manok ng pasistang nakaupo sa Malakanyang. 
Ang pagsasama-sama ng mga ligal na pwersang 
demokratiko, makabayan at ng konserbatibong 
oposisyong anti-Duterte sa likod ng kandidatura 
ng tambalang Leni-Kiko ay higit na nagpapataas 
ng tsansa na manalo ito sa eleksyon sa Mayo 
laban sa pinapaburang kandidato ni Duterte. 
Tama lamang na suportahan ng mga makabayan 
at demokratikong pwersa ang tambalang Leni- 
Kiko sa taktikal na laban para hadlangang 
makabalik sa kapangyarihan ang kinatawan ng 
dalawang masibang angkan na pamosong mga 
mangungulimbat, korap, pasista at papet ng US 
na kinakatawan ng tambalang Marcos-Duterte. 


Nasa interes ni Duterte na dayain ang eleksyon 
sa Mayo 2022 sa pamamagitan ng terorismo 
at manipulasyon ng boto. Sa kabila ng mga 
palipad-hangin at pintas nya sa kakayahan ni 
Bongbong Marcos, malinaw na nasa tambalang 
Bongbong Marcos-Sara Duterte-Carpio nakataya 
ang kanyang suporta para ilusot ang kanilang 
panalo sa paraan ng malawakang pandaraya 


at terorismo--at sa ganun, makaiwas siya sa 
pag-uusig ng ICC at patuloy na mapalawig ang 
paghahari-harian ng kanyang angkan at ng mga 
Marcos. 


Nagpakawala din si Duterte ng mga pekeng 
oposisyunistang kandidato para basagin at biyakin 
ang boto ng tambalang Leni-Kiko at ng mga 
kandidato ng mga makabayan at demokratikong 
organisasyon. Sa mga pakawalang kandidatong 
ito, si Lacson ang pinakamasugid na anti- 
komunista at garapalan sa pagre-redtag sa 
mga progresibong kandidato at kandidato 
ng konserbatibong oposisyong anti-Duterte. 
Nakikipagkoro siya sa linyang anti-komunista 
at anti-teror ng NTF-ELCAC. Ang linyang ito ay 
malaon nang ginamit ng mga propagandista 
ni Hitler sa Nazi Germany at ng mga pasistang 
kilusan sa mga nagsulputang diktadurang 
rehimen sa iba't ibang panig ng daigdig. 


Kabaligtaran ng ipinapakita ng mga 
kontrolado at binayarang sarbey at sa nais 
mangyari ni Duterte, papalaki ang bilang ng 
sumusuporta sa tambalang Leni-Kiko. Dinadagsa 
ng tao at humuhugos ang puu-puong libo ng 
mga dumadalong suporter sa mga campaign 
sorties ng tambalang Leni-Kiko. Pagpapakita 
ito ng malaking disgusto at pagkasuklam ng 
mamamayan sa anim na taong tiranya at 
madugong paghahari ng rehimeng Duterte at 
ng kanilang malawak na kahilingang itakwil ang 
tiranyang ito. 


Malaon nang nakapwesto ang makinarya sa 
pandaraya tulad ng ginawang pagdaya ni Duterte 
sa eleksyon ng 2019 upang palusutin ang mga 
kaalyadong kandidato nito sa Senado at Kamara. 
Ngayon pa lamang, ikinukundisyon na ang isip at 
opinyong publiko ng konsistenteng pangunguna 
ng tambalang Marcos-Duterte sa mga kontrolado 
at pekeng sarbey bilang pasakalye sa gagawing 
malawakang pandaraya. 


Kontrolado ni Duterte ang Comelec at kopo 
ng kroni niyang si Dennis Uy ang kontrata sa 
Comelec para sa de-kompyuter na pagbibilang ng 
boto, pagbyahe at pag-iimbak ng mga materyal 
at election returns. Kontrolado rin ni Duterte ang 
militar at pulisya at ang nakararami sa mga lokal na 
ehekutibo para gamitin sa terorismo at pandaraya. 


Ang madaling pagbasura ng Comelec sa mga 
kaso ng diskwalipikasyon at kanselasyon ng COC 
(certificate of candidacy) ni Bongbong Marcos 
batay sa kwestiyonable, pilipit at baluktot na 
mga lohika't argumento ng una at ikalawang 

“...sa esensya, ang reaksyunaryong 
eleksyon ay proseso para piliin ang bagong 
paksyon ng naghaharing uri na aapi at 
magsasamantala sa mamamayan. ” 

dibisyon ng Comelec ay salaminan kung paano 
iniimpluwensyahan at binubusog ng pabuya ng 
mga Marcos at Duterte ang Comelec para ibasura 
ang kaso ng diskwalipikasyon kay Marcos Jr. 
gaano man ito kagarapal at kasama sa pagtingin 
ng opinyong publiko. 


Nalalagay sa “malaking BB kwestiyon at 
pagdududa ang integridad ng Comelec. Sa 
pagtatalaga ni Duterte kay Saidamin Pangarungan 
bilang ad interim chairman at kina Atty. George 
Garcia, dating abogado ni Bongbong Marcos at 
DSWD Usec. Aimee Torrefranca-Neri-- bilang 
mga komisyuner ng Comelec dalawang buwan 
bago ang eleksyon--tinitiyak ni Duterte na hawak 
nya sa leeg ang Comelec. Kamakailan lamang, 
nabunyag ang pagkakasangkot ni Torrefranca- 
Neri sa ekstorsyon at bilang fixer nang assistant 
secretary pa lamang siya ng DOJ. 


Sa kalagayang pawang hirang ni Duterte ang 
lahat ng mga komisyuner ng Comelec, wala nang 
hahadlang para tuluyang ibasura ng Comelec 
en banc ang apela laban sa paborableng 
desisyon ng una at ikalawang dibisyon nito 
sa diskwalipikasyon at kanselasyon ng COC 
ni Marcos Jr. Bahagi rin ito ng maitim na 
iskemang lutuin ang resulta ng eleksyon pabor 
sa tambalang BBM-Sara. Lalong nagiging 
malinaw ang pakanang manipulahin ang resulta 
ng eleksyon sa pagkakabunyag na nakuha 
at nakumpromiso ang may 60 gigabyte ng 
impormasyon ng Smartmatic na naglalaman ng 
mga impormasyon sa mga botante, IP address, 
listahan ng mga password, akses sa dashboard 
ng paghawak sa mga balota, QR code ng bureau 
of canvassers kasama ang mga login at password, 
listahan ng mga privileged user, credential ng 
mga domain admin, at iba pa. 


Samantala, may sari-sariling ginagawang 
maniobra ang US at China upang impluwensyahan 
at makialam sa eleksyon sa pamamagitan ng 
kanilang embahada sa Pilipinas. Kapwa sila nag- 
aalaga ng paksyon sa hanay ng naghaharing- 
uri at tumataya sa mayor na mga kandidatong 
magkakalaban. Pinadadaloy ng mga ahente ng 
US at China ang pag-impluwensya sa eleksyon 
sa pamamagitan ng kanilang koneksyon sa 


malalaking negosyo at sa mga partner na 
malalaking burgesyang kumprador at burukrata. 
May susing papel ang Pilipinas sa pagpapalakas 
ng geopulitikal na kontrol sa pinag-aagawang 
teritoryo sa West Philippine Sea (WP5S), alinman 
sa panig ng US o China, sa kung kaninong papet 
ang uupo sa Malakanyang. 


Sa isang banda, ang iba't ibang kandidatong 
presidente, bise presidente at senador ay 
ipinararamdam kung saan sila nakakiling na 
imperyalistang patron sa pagbabandera ng 
sari-sariling tindig sa usapin ng sigalot sa WPS, 
VFA at EDCA, neoliberalismo, pagtanggal sa 
Konstitusyunal na restriksyon sa pag-aari ng 
mga dayuhan sa mga lokal na negosyo at iba 
pang usapin sa ekonomiya, pulitika, militar at 
diplomatikong relasyon. Lahat sila'y naglalangis 
ng suporta mula sa dalawang magkaribal na 
imperyalista. 


Ang Partido at rebolusyonaryong kilusan ay 
hindi iniaasa ang katuparan ng mga pundamental 
na kahilingang pambansa at demokratiko ng 
sambayanang Pilipino sa magiging resulta ng 
reaksyunaryong eleksyon. Ang mga eleksyon sa 
ilalim ng malakolonyal at malapyudal na sistema 
ay hungkag, di-demokratiko at walang kwenta. 
Kasangkapan ito ng mga lokal na naghaharing 
uri para linlangin at paasahin ang masa ng 
sambayanan na may magaganap na substansyal 
na pagbuti sa kanilang kalagayan. Instrumento 
ito sa paglikha ng isang ilusyon na umiiral ang 
malusog na demokrasya sa bansa at nasa kamay 
ng mamamayan ang kapangyarihang piliin ang 
iluluklok sa kapangyarihan. Subalit sa esensya, 
ang reaksyunaryong eleksyon ay proseso para 
piliin ang bagong paksyon ng naghaharing uri na 
aapi at magsasamantala sa kanila. 


Anuman ang kahihinatnan ng burges at 
reaksyunaryong eleksyon, patuloy na isusulong 
ng Partido at BHB ang rebolusyonaryong 
armadong pakikibaka at matagalang digmang 
bayan upang wakasan ang terorismo ng estado 
ng lokal na naghaharing malalaking burgesyang 
kumprador, asendero't burukrata-kapitalista. 
Ang Demokrasyang Bayan na itatatag sa ganap 
na tagumpay ng DRB ang tunay na magkakaloob 
ng ganap na kapangyarihan at demokrasya sa 
pinakamaraming bilang ng populasyon--ng 
masang anakpawis at iba pang demokratikong 
uri--laban sa mga pagtatangkang manumbalik 
sa kapangyarihan ang mga ibinagsak na 
naghaharing uri't mga tirano sa ating bayan. 

lll. Mga tagumpay, pagsulong at hamon para sa pag-igpaw ng 
rebolusyon sa bago at mataas na yugto 


S: nakalipas na mahigit limang (5) dekada, ang namumukod-tanging tagumpay ng Partido sa pagsusulong 
ng rebolusyong Pilipino ay ang paglalapat ng unibersal na teorya ng Marxismo-Leninismo-Maoismo sa 
kongkretong kalagayan ng Pilipinas at sa kongkretong praktika ng rebolusyong Pilipino. Malaking tagumpay 
ang muling pagkakatatag ng Partido sa balangkas ng linyang anti-rebisyunista ng MLM. Matatag na nanindigan 
at nilabanan ng Partido ang malakas na opensiba sa ideolohiya ng mga imperyalista at pagkakanulo ng 
mga makabagong rebisyunista't mga naglandas-na-kapitalista sa dating Unyon Sobyet at China. Sa gabay 
ng MLM at mga aral ng IDKP, muling pinagtibay ang mga saligang rebolusyonaryong prinsipyo ng Partido, 
ipinagtanggol ang mga tagumpay ng Rebolusyong Oktubre at sosyalistang konstruksyon sa Unyon Sobyet sa 
ilalim ng pamumuno ng dakilang Lenin at Stalin at ang mga tagumpay ng Dakilang Proletaryong Rebolusyong 
Pangkultura sa China sa ilalim ni Mao Zedong. 


Sa pamumuno ng Partido, nagkaroon ng 
pambansang anyo ang MLM. Lumakas at patuloy 
na lumawak ang kasapian ng Partido sa buong 
bansa at umugat sa hanay ng masang anakpawis 


malakolonyal at malapyudal na sistemang 
panlipunan. Matagumpay nitong binuo ang 
Bagong Hukbong Bayan sa isang pambansang 
hukbo na kumikilos sa humigit-kumulang sa 9096 

at iba pang demokratikong uri sa lipunang 
Pilipino. 

Matagumpay na itinaguyod at ipinatupad 
ng Partido ang programa ng pambansang 
demokratikong rebolusyon sa pamamagitan ng 
matagalang digmang bayan. Pinatunayan ng 
Partido ang sarili bilang abanteng destakamento 
ng proletaryado at namumuno sa buong 
sambayanan sa rebolusyon. Matagumpay nitong 
pinukaw, inorganisa at pinakilos ang milyun- 
milyong Pilipino sa rebolusyonaryong armadong 
pakikibaka at pambansang nagkakaisang prente. 


Sa proseso, nag-ambag ito sa kabang yaman 
ng MLM kung paano ilalapat ang Maoistang 
teorya ng matagalang digmang bayan sa isang 
kapuluang bayan tulad ng Pilipinas na may 


ng mga probinsya ng Pilipinas at sumasaklaw sa 
mahigit 100 sona at larangang gerilya. 


Nang walang inaasahang  signipikanteng 
tulong mula sa labas ng bansa at humaharap 
sa malaking disbentahe na hinihiwalay ang 
Pilipinas ng malawak na karagatan sa iba pang 
mapagkaibigang bansa at kilusan, pinanatili 
ng Partido at rebolusyong Pilipino ang mataas 
na antas ng pag-asa-sa-sarili. Nagkamit 
ito ng malalaking pagsulong at patuloy na 
nakapagpalakas sa gitna ng estratehikong pag- 
atras ng pandaigdig na proletaryong rebolusyon 
bunga ng rebisyunistang pagtataksil at sa 
kundisyon na walang nagaganap na gerang 
inter-imperyalista. 

Sa Timog Katagalugan, magiting na binibigo 
ng Bagong Hukbong Bayan ang maigting na 
pananalakay ng mersenaryong AFP at PNP sa 
lahat ng mga sona't larangang gerilya ng rehiyon. 
Ang rehiyong TK ang nangungunang pokus at 
prayoridad ng kontra-rebolusyonaryong gera 
ng rehimeng Duterte. Sa pagdagdag ng buong 
batalyon ng 68th IBPA mula Basilan at isang 
kumpanya ng 70th IBPA mula Gitnang Luzon, 
hinaharap ng mga yunit ng hukbong bayan ang 
humigit-kumulang sa 21 ng kabuuang 24 na lakas 
batalyon ng pinagsamang pwersang pangkombat 
ng AFP at PNP na nakadeploy sa rehiyon. Sa mga 
rehiyon sa buong bansa, nasa TK nakadeploy ang 
pinakamalaking pwersang pangkombat ng AFP 
at PNP. Dahil sa labis na kalamangan ng kaaway, 
nagagawa nitong maglunsad ng halos walang- 
patlang na mga operasyong militar sa buong taon. 


Sa gitna ng walang humpay na mga FMO 
ng kaaway, patuloy na nagpupunyagi ang mga 
yunit ng BHB sa pakikidigmang gerilya. Sa harap 
ng malaking kalamangan ng kaaway sa bilang 
ng tauhan, kalidad ng mga armas, kagamitang 
pandigma, rekurso at makabagong teknolohiyang 
militar, pinatunayan ng maliit at mahinang 
nasasandatahang mga yunit ng BHB ang 
superyuridad ng taktikang gerilya na pinaunlad 
ni Mao at mapanlikhang inilapat sa partikular na 
kundisyon at tereyn ng ating rehiyon. 


Mula 2017 hanggang 2020, nailunsad ng 
BHB sa rehiyon ang kabuuang 276 na taktikal 
na opensiba (TO) kung saan ang 52 dito ay mga 
anihilatibong TO, 196 ang atritibong TO at 28 ang 
pamamarusa sa mga negosyo ng mga kaaway-sa- 
uri. Nagtamo ang kaaway ng pinsalang 284 na 
patay, 261 na sugatan, 2 binihag at 10 napasuko 
sa labanan habang kinumpiska ang 85 malalakas 
na kalibreng riple, 74 na mga pistola at maraming 
kagamitang militar at munisyon. Sa taong 2021, 
nailunsad ang 23 TO kabilang ang 2 anihilatibo 
TO, 15 atritibong TO at 6 na pamamarusa. 
Binigwasan ng kaswalti ang kaaway na 43 patay 
at 38 sugatan. 


Kapuri-puri ang kagitingan at determinasyon 
ng mga Pulang kumander at mandirigma na 
pangibabawan ang lahat ng klase ng sakripisyo 
at kahirapan para biguin ang estratehiyang 
gradual constriction at pakikidigmang block 
house ng kaaway. Magiting nilang binibigo ang 
nakapokus na mga operasyong militar at aktibong 

MGA TAGUMPAY NG 
MELITO GLOR COMMAND - 
BHB TK MULA 2017 - 2021 


Bilang ng taktikal na 
299 


opensiba, (TO) 
327 
299 


nakikipaggitgitan sa mga baryong inuupuan 
ng mga retooled community support program 
(RCSP). Maigting nilang nilalabanan at binibigo 
ang mga ginagawang pagpapasuko ng militar 
at NTF-ELCAC sa mga karaniwang sibilyan sa 
ilalim ng programang E-CLIP??. Sa bawat siklo ng 
mga operasyong militar ng kaaway, matamang 
pinag-aaralan at natututo ang mga kumander 
at mandirigma ng mahahalagang leksyon mula 
sa mga karanasan sa paglulunsad ng digmang 
gerilya. Ibayo nitong napipino at napauunlad ang 
mga taktikang gerilya. 


Killed in action (KIA) 
sa AFP-PNP 


Wounded in action 
(WIA) sa AFP-PNP 


Masiglang pinag-aaralan at pinapamilyarisa 
ng mga yunit ng hukbong bayan ang kapabilidad 
at bulnerabilidad ng makabagong armas at 
teknolohiyang militar ng kaaway at gumawa ito 
ng mga pangontrang hakbang upang gawing inutil 
o mapaliit ang anumang pinsalang maidudulot 
nito sa ating mga yunit. Hinalawan ng leksyon 
ang mapapait na karanasan sa ibang rehiyon 
na ipinalaganap ng pambansang pamunuan na 
nagdulot ng malaking pinsala sa Partido at Hukbo. 


Inaakala ng kaaway na sa paggamit ng 
walang pili at walang habas na pagbomba ng 
FA50, pagkanyon ng howitzer, pag-istraping 
ng Black Hawk helicopter at paggamit ng mga 
attack drone ay mahihintakutan at mapipipilan 
ang hukbong bayan. Walang saysay ang 
mga modernong sandatang ito sa harap ng 
determinadong paglaban ng mamamayan at di 
magagaping diwa ng Bagong Hukbong Bayan. 
Sa kahuli-hulihan, ang lakas ng mamamayan ang 
mananaig dahil makatarungan ang rebolusyong 

isinusulong ng Partido at Hukbo at kinakatawan 
nito ang pambansa at demokratikong aspirasyon 
ng sambayanang Pilipino. 


Hindi masasaid ang suporta ng malawak na 
masa sa Partido at BHB dahil isinusulong nito 
ang pambansa at demokratikong interes ng 
masang anakpawis at buong sambayanan. Sa 
nagdaang dalawang taon, matagumpay nating 
nabawi at nabalikan ang ilang larangang gerilya 
na pansamantalang naiwanan. Sa mga lugar na 
ito, laging naghihintay ang ating baseng masa sa 
muling pagbabalik ng mga yunit ng hukbo at sila 
ang nagiging puhunan sa pagbawi at panimulang 
pagpapalawak. Mainit nilang tinatanggap at 
ikinatutuwa ang muling pagdating ng mga 
kasama. 


Ang mga natipong tagumpay sa pagsusulong 
ng rebolusyong agraryo sa nakaraang mahigit 
na limang dekada ay malalim na puhunan ng 
Partido't Hukbo na patuloy na pahahalagahan 
ng susunod na mga henerasyon. Libu-libong 
pamilya ng mga maralitang magsasaka ang 
nakinabang sa libreng pamamahagi ng lupa sa 
mga prontera mula sa kinumpiskang lupain ng 
mga despotikong panginoong maylupa at mga 
pastuhan. Puo-puong libo pa ang nabiyayaan 
ng mga pakikibakang antipyudal sa balangkas 
ng minimum na programa sa reporma sa lupa 
ng Demokratikong Gubyernong Bayan tulad ng 
pagpapababa ng upa-sa-lupa, pagpapataas ng 
sahod ng mga manggagawang bukid, pagpawi ng 
usura, pagpapataas ng presyo ng mga produktong 
bukid sa linang, pagpapataas ng parte sa ani, 
pagpapataas ng produksyon at promosyon ng 
mga simpleng anyo ng kooperasyon at palitan ng 
lakas-paggawa. 


# Sa nagdaang dalawang taon, 
matagumpay nating nabawi at 
nabalikan ang ilang larangang gerilya 
na pansamantalang naiwanan. Sa mga 
lugar na ito, laging naghihintay ang ating 
baseng masa sa muling pagbabalik ng 
mga yunit ng hukbo at sila ang nagiging 
puhunan sa pagbawi at panimulang 
pagpapalawak. ” 

Sa mga lugar na naitatag na ang lokal na 
mga organo ng kapangyarihang pampulitika 
ng mamamayan, matagumpay na napawi ang 
nakawan ng mga hayop, paglalasing, pagsusugal, 
pagtutulak ng iligal na droga at kriminalidad. 
Mapayapang Bs nakapamumuhay ang masa 
at naipagpapatuloy ang mga produktibong 
aktibidad. Subalit kapag nananalasa ang mga 
operasyon ng kaaway, nagsisimulang magulo ang 
matiwasay na pamumuhay ng masa. 


Sa kabilang banda, kapag nagtagumpay 
ang kaaway na pansamantalang maitaboy 
ang hukbong bayan at mahawakan ang 
isang lugar, muling binabawi ng kaaway 
ang napagtagumpayan ng kilusang masa sa 
rebolusyong agraryo at pinanunumbalik muli 
ang kapangyarihan ng mga panginoong maylupa 
at mga lokal na tirano. Sa mga lugar kung saan 
nasugpo na ang mga ito ng hukbo at gubyernong 
bayan, pinanunumbalik ng kaaway ang iba't 
ibang bisyo, sinisira ang pagkakaisa ng masa, 
lumalaganap ang iligal na droga, pornograpiya 
at kriminalidad. Ang kaaway ay salot na bawat 
madapuan nito ay nabubulok. 


Sa maraming bahagi ng mga larangang gerilya 
ng hukbong bayan, tuloy-tuloy na naitataas 
ang pampulitikang kamalayan ng mamamayan 
sa usapin ng estado at rebolusyon. Sila 
mismo ay nagiging bahagi sa pag-ehersisyo ng 
paggugubyerno sa pamamagitan ng mga lokal 
na organong pampulitika at binubuo ang lakas 
sa pulitika sa pamamagitan ng mga itinatayo 
nilang rebolusyonaryong organisasyon sa hanay 
ng masang magsasaka, kababaihan, kabataan, 
pambansang minorya at iba pang maralita sa 
kanayunan. Sa mga lugar na ito, buhay na buhay 
ang demokrasyang bayan. 


Masalimuot ang landas ng ating pagsulong. 
Hindi ito tuwid kundi puno ng liko't ikot, 
ng mga kabigua't pag-atras at mumunting 
pagsulong. Subalit hangga't nagpapatuloy ang 
kronikong krisis ng malakolonyal at malapyudal 
na sistema sa Pilipinas at nananatili ang mga 
kundisyon ng pagsasamantala at pang-aapi sa 
lipunan, ang masa ng sambayanan ay patuloy 
na magnanais magrebolusyon at tatangkilikin 
ang demokratikong rebolusyong isinusulong ng 
Partido at BHB. 

Ano ang dapat na gawin at 
paano tayo susulong? 


Sa nagdaang mahigit sa limang (5) taong 
paghahari ng rehimeng Duterte, nagkamit ang 
rebolusyonaryong kilusan sa TK ng maraming 
tagumpay sa ideolohiya, pulitika, organisasyon 
at militar. Nagkaroon din tayo ng seryosong 
mga pinsala at pansamantalang kabiguan lalo sa 
nakaraang dalawang taon. May signipikanteng 
tipak ng ating Pulang erya ang pansamantalang 
nabitiwan at naiwanan bunga ng malakas 
at sustenidong kampanya ng matagalang 
pagkubkob at supresyon at bunga na rin ng 
malalaking tama at pinsala sa hukbong bayan 
at mga kadre. Samantala, signipikanteng 
erya din ang ating nabalikan, narekober at 
napagpalawakan. Nagpapakita ito ng fluidity ng 
ating digmang bayan at pakikidigmang gerilya 
na nasa mababang antas pa at humaharap 
sa maraming ulit na superyor na kalaban sa 
tauhan, armamento, teknolohiya, organisasyon, 
rekurso at suportang tinatamasa mula sa mga 
imperyalistang bansa, lalo ng US at China. 


Sa maraming bahagi, nag-oopereyt ang 
mga pwersang gerilya nang walang matatag 
na likuran at pirmeng linya ng pinaglalabanan 
(fixed battle line). Obligadong mag-opereyt ang 
mga pwersang gerilya nang walang likuran. Ang 
harapan, tagiliran at likuran ay mga potensyal 
na battle lines at kung gayun, kailangan nitong 
umasa sa makilos at malihim na moda ng 
operasyon, magtatag ng malawak at malalim na 
ugnayan at pakikipagkaisa sa lokal na populasyon 
upang itransporma ang malaking estratehikong 
disbentahe sa taktikal na kalamangan sa 
larangan ng pulitika at militar. 


Kailangang mahigpit na itaguyod ng mga 
pwersang gerilya at hukbong bayan ang linya 
ng Partido sa demokratikong rebolusyon at 
estratehiya ng matagalang digmang bayan. 
Kailangan ang matatag na pamumuno ng 
Partido upang hakbang-hakbang na makasulong 
ang hukbong bayan mula sa maliit at mahina 
tungo sa malaki at malakas, magtayo ng baseng 
masa at magtatag ng mga larangan at baseng 
gerilya, at isulong ang rebolusyong agraryo at 
mga pakikibakang antipyudal upang pukawin, 
organisahin at pakilusin ang masang magsasaka 
na suportahan at itaguyod ang armadong 
pakikibaka. 


Malaon na nating inantisipa na magiging 
gitgitan, malupit at labis na makilos ang 
pakikidigmang gerilya sa rehiyon dahil ang 
paglakas ng armadong pakikibaka sa bahaging ito 
ng kapuluan ay malaking banta sa estabilidad ng 
paghahari ng estado ng malalaking burgesyang 
komprador, malaking panginoong maylupa at 
burukratang kapitalista. 


Ang tanging wastong linya para 
makapagpunyagi sa matagalang digmang bayan 
at pakikidigmang gerilya ay paunlarin ang mga 
estratehikong bahagi ng rehiyon bilang mayor at 
malalawak na teatro gerilya para sa pagsusulong 
ng malaganap at masinsing pakikidigmang 
gerilya batay sa papalawak at papalalim 
na baseng masa. Nangangahulugan ito ng 
pagtatatag ng laking kumpanyang mga larangang 
gerilya na magkakatalikuran, magkakaugnay at 
nagsusuportahan sa mga estratehikong bahagi 
ng rehiyon na paborable sa pakikidigmang gerilya 
at ang pagpapaunlad ng mataas na kapasidad ng 
pag-asa-sa-sarili ng mga pwersang gerilya. 


Sa ngayon, kailangang magpunyaging itatag 
ang 2-3 laking kumpanyang larangang gerilya sa 
pinaka-estratehikong bahagi ng pinauunlad na 
tatlong mayor na teatro para sa pakikidigmang 
gerilya sa rehiyon. lto ang kailangang abuting 
latag ng bawat subrehiyon at teatrong gerilya 
upang maimpluensyahan ang pagbabago ng 

sitwasyong militar, latag at deployment ng mga 
batalyon ng kaaway, at magiging kondukta ng 
kanilang mga FMO sa pangrehiyong saklaw. Ang 
ganitong latag ay makasasapat para banatin at 
ikalat nang manipis ang mga kaaway at pigilan 
itong magpokus sa isang partikular na subrehiyon 
at teatrong gerilya nang di nagbabayad nang 
mahal sa iba pang subrehiyon at teatrong 
gerilya na di prayoridad ng kanilang pokus at 
pananalakay. Hindi dapat mawala ang tanaw 
natin sa direksyong ito ng ating mga pagsisikap sa 
pagpapalakas at pagpapalawak. 


Subalit dahil sa katangian ng pagiging malupit, 
gitgitan, labis na makilos at fluidity ng gera, 
dadaan tayo sa maraming ikid ng pagsulong, pag- 
atras at kabiguan, muling pagbawi at pagsulong 
hanggang ganap na pangingibabaw sa mga 
balakid at kahirapan. Sapulin ang turo ni Mao 
na sa pakikidigmang gerilya, higit na mahalaga 
ang baseng masa at preserbasyon ng mga 
pwersang gerilya sa proseso ng pakikidigma kaysa 
paghawak sa teritoryo. Itinatakda ito ng fluidity 
ng gera sibil sa Pilipinas at pagiging kapuluan 
nito. Ang mga mabibitiwang teritoryo bunga 
ng malakas na atake at presensya ng kaaway ay 
mababawi sa tamang panahon at sa ibang lugar 
na bagong binubuksan at pinagpapalawakan sa 
proseso ng hakbang-hakbang na pagpapalakas ng 
hukbo at pagbubuo ng baseng masa na malawak 
at malalim. 


Sa isang banda, nakabatay ang matatag 
nating pagsulong sa internal na mga pagsisikap 
at paborableng pagpihit ng kabuuang 
rebolusyonaryong pakikibaka sa buong bansa 
at ng armadong rebolusyon sa iba pang mga 
rehiyon sa Luson, Kabisayaan at Mindanaw. 
Hakbang-hakbang na makakatungo ang hukbong 
bayan mula sa maliit at mahina tungo sa malaki 
at malakas sa paulit-ulit na paglulunsad ng 
papadalas na mga taktikal na opensiba na 
papaigting ang intensidad na bumibigwas sa 
kaaway ng papalaking kaswalti at kumukumpiska 
ng paparaming armas mula sa mga pasista. 


Sa harap ng mga kalagayang ito, wala 
tayong ibang mapagpipilian kundi matatag na 
makibaka, magpunyagi at magpalakas sa gitna 
ng paglaban. Kailangang itaas natin ang pag- 
unawa sa teorya at praktika ng digmang bayan sa 
isang kapuluan tulad ng ating bansa, sapulin ang 
mga obhetibong batas ng digma at pakikidigmang 
gerilya sa bawat panahon ng ating pagsulong, 


pag-aralan ang sitwasyon natin at ng kaaway 
at paghusayin ang pagtupad sa mga batayang 
prinsipyo at taktika ng pakikidigmang gerilya sa 
kundisyon ng ating rehiyon. 


Dapat patuloy at mahigpit na hawakan ng 
BHB ang estratehiya ng matagalang digmang 
bayan. Sa yugtong nilulutas natin ang mga 
usapin at suliranin sa pagsulong ng digmang 
bayan mula gitna tungong abanteng subyugto 
ng estratehikong depensiba, dapat na patuloy 
nitong itaguyod ang taktikal na linyang militar 
na malaganap at masinsing pakikidigmang 
gerilya na patuloy na umaani ng papalawak 
at papalalim na suporta ng masa. Ilunsad ang 
paparaming mga taktikal na opensiba upang 
pinsalain at lipulin ang mahina at bulnerableng 
bahagi ng palalong kaaway at kumpiskahin ang 
kanilang mga armas at kagamitan. 8Patamaan 
sa maraming sugat sa katawan ang kaaway ng 
mga aksyong atritibo bilang suplementaryo sa 
mga batayang taktikal na opensiba. Patamaan 
ng mga ambus ang kanilang komboy at regular 
na patrulya. Salakayin at pinsalain ang kanilang 
pagod na pagod na mga tropa na nagsasagawa ng 
operasyon at panliligalig sa masa. 


Dapat na patuloy na palakihin ang mga 
yunit ng hukbong bayan. Paramihin ang rekrut 
mula sa hanay ng masang manggagawa, 
magsasaka, pambansang minorya, kababaihan, 
kabataan at iba pang maralita sa kanayunan at 
kalunsuran. Paramihin ang kasapi ng BHB mula 
sa mga aktibistang manggagawa at kabataang 
nakapag-aral upang pahusayin ang makauring 
komposisyon ng hukbong bayan na pangunahin 
isang hukbong magsasaka. Magmatyag din 
laban sa pagrerekrut ng mga elementong lumpen 
proletaryo at may rekord sa mga anti-sosyal 
na gawain lalo na ang mga nagmumula sa mga 
maralitang komunidad. Gayundin ang pagrerekrut 
mula sa kalunsuran ng mga elementong hindi 
konsolidado sa  pulitika't organisasyon at 
maraming dala-dalang personal na bagahe. Sa 
karanasan, nagiging pabigat lamang ang mga ito 
sa yunit ng hukbo na natatali sa paglutas ng mga 
nililikhang problema sa organisasyon. Kadalasan, 
ang mga mabuway na elementong ito ay hindi 
nakatatagal sa mahirap at rehimentadong 
buhay sa hukbo at madaling magkanulo oras na 
mahawakan ng kaaway. Hindi repormatoryo ang 
hukbo sa mga ganitong elemento. Dapat nating 
reklutahin sa hukbo ang pinakamahuhusay na 
anak ng bayan. 

Dapat na patuloy na buuin ang baseng masa 
ng rebolusyon. Pukawin, organisahin at pakilusin 
ang mamamayan sa kanilang milyon at sa kanilang 
paparaming bilang para sa demokratikong 
rebolusyon ng bayan. Itayo ang kanilang mga 
rebolusyonaryong organisasyon at lokal na 
organo ng pulang kapangyarihang pampulitika sa 
mga larangang gerilya. Isulong ang rebolusyong 
agraryo at mga pakikibakang antipyudal. 8Sa 
mga lugar na may batayan na, ipatupad ang 
maksimum na layunin ng reporma sa lupa na 
libreng pamamahagi sa masang magsasakang 
wala o kulang sa lupang mabubungkal ng 
kinumpiskang lupain ng mga lokal na tirano at 
buktot na mga panginoong maylupa. 


Kaalinsabay, itayo ang mga lokal na sangay 
ng Partido sa paparaming lokalidad at itaas ang 
organisasyon ng kanilang popular na depensa 
(milisyang bayan, yunit pananggol sa baryo at 
mga komite sa depensa sa mga organisasyong 
masa) at paglaban. Ang mga lokal na sangay 
ng Partido ang magiging tulay ng hukbo sa 
pag-ugnay sa pinakamaraming bilang ng 
mamamayan. Dapat matuto ang mga yunit ng 
hukbo na makipagkaisa sa malawak na masa. 
Dapat nitong mahigpit na ipatupad ang Tatlong 
Pangunahing Alituntunin ng Disiplina at Walong 
Bagay na Dapat Tandaan upang patuloy na 
hinangin ang mahigpit at mabuting relasyon sa 
mamamayan. 


Kapag ipinaiilalim sa masinsin at tuloy-tuloy 
na atake ng kaaway ang BHB at masa, kailangang 
mabisang labanan ito. Bilang patakaran, dapat 
ilagay ng mga yunit ng hukbo ang kanilang 
sarili sa aktibong depensa at maglunsad 
ng opensibang pakikidigma para ikalat sa 
maraming lugar ang mga aksyong gerilya. Dapat 
na pahigpitin ang ugnayan at pagtutulungan 
ng hukbo at mamamayan at makipaggitgitan 
sa kaaway. Sa abot ng makakaya, kailangang 
patamaan ng maraming pinsala ang umaatakeng 
palalong kaaway ng mga taktikal na opensiba ng 
hukbong bayan. 


Kapag nagsagawa ang kaaway ng matagalang 
pag-ensirkulo o pagkubkob sa isang tipak na 
erya, kailangang gawin ang makakaya upang 
kumawala sa pangkalahatang kubkob ng kaaway 
ang mayor na mga yunit gerilya habang nag- 
liwan ng maraming tim para magsagawa ng 
mga operasyong atrisyon, isnayping at saper 
laban sa sumusugod na kaaway. Kailangang 
idispusisyon ang pwersa na may laging isang 
bahagi na nagbibigay ng diin sa gawaing militar 
at may dalawang bahagi na naggagawaing 
masa o nag-aasikaso ng mga gawain sa likuran 
at pagpapalawak. Subalit kapag may gintong 
pagkakataon, kailangang tipunin ang dalawang 
bahagi upang maglunsad ng batayang TO at 
panatilihin ang isang bahagi na nag-aasikaso ng 
suportang kombat sa likuran. 

Sa paglulunsad ng mga taktikal na opensiba, 
isagawa natin ang patakaran na ilunsad lamang 
ang mga aksyong gerilya na tiyak na maipapanalo, 
masusing pinaghandaan at mabilis na tinatapos. 
Dapat umiwas sa mga labanan na wala sa atin ang 
inisyatiba at hindi pinaghandaan. Subalit kung 
masusubo ang yunit, dapat puspusang harapin 
at labanan ang kaaway at isagawa ang planadong 
pag-atras para ipreserba ang pwersa at di mauwi 
sa isang gasgasang labanan. 


Itaas ang kalidad at organisasyon ng BHB. 
Palakasin ang mga teritoryal na kumand sa 
operasyon sa antas ng larangan, teatrong 
gerilya, probinsya, isla at rehiyon. 88 Palakasin 
ang mga panlabang yunit ng hukbo sa antas ng 
larangan at teatrong gerilya, probinsya/isla at 
rehiyon. Ilunsad ang regular at napapanahong 
pagsasanay ng pwersa sa pulitika at militar. 
Gawing praktikal ang pagsasanay at kung ano 
ang kailangan ng tropa. lalinsunod ang mga 
pagsasanay sa katangiang makilos ng mga yunit 
ng hukbo. Magsanay ng mga espesyalisadong 
mga pangkat o tim tulad ng pangkat ng mga 
isnayper, granadero, saper, opereytor ng mga 
CDX (command detonated explosive) at mga 
operatiba para sa ispesyal na mga operasyon 
sa kalunsuran. Magbigay pansin sa pagsasanay 
ng mga opisyal sa paniktik, opisyal sa pulitika at 
medik ng mga yunit. 


Dapat na palakasin ang bag-as at pamumuno 
ng Partido sa mga yunit ng hukbong bayan. Dapat 
tiyakin na malusog na gumagana ang mga komite 
ng Partido sa kumpanyang gerilya, sangay ng 
Partido sa mga platung gerilya at ang mga grupo 
ng Partido sa mga iskwad. Dapat magtalaga ang 
Partido ng pinunong pampulitika sa kumpanyang 
gerilya, instruktor pampulitika sa platun, at giyang 
pampulitika sa mga iskwad. Kaalinsabay dapat na 
buuin at paganahin ang mga seksyon sa pulitika 
sa mga platun. 


Napakagrabe ng krisis ng naghaharing 
sistema sa Pilipinas. Patuloy na paborable ang 
kalagayan sa mabilis na pagsulong ng rebolusyon. 
Ang pag-igting ng terorismo ng estado ang 
palatandaan kung gaano kasahol ang krisis sa 
ekonomya at pulitika ng malakolonyal at 
malapyudal na sistemang panlipunan sa bansa. 
Sa pagsasalubong ng panloob na krisis sa bansa 
at ng krisis ng imperyalismo, nakatakdang 
sumambulat sa panibagong lalim at sidhi ang 
krisis panlipunan sa bansa. Higit na pabibilisin 
nito ang paglakas ng mga rebolusyonaryong 
pwersa sa Pilipinas at pabibilisan ang pagbagsak 
ng malakolonyal at malapyudal na sistema sa 
Pilipinas. 


Mabuhay ang Partido Komunista ng 
Pilipinas at Bagong Hukbong Bayan! 


Mabuhay ang nakikibakang 
mamamayan! 


Isulong ang Demokratikong 
Rebolusyon ng Bayan hanggang sa 
Tagumpay! 


Digmang Bayan, sagot sa terorismo 
ng estado! 

